SKRIFTLIG FORESPØRGSEL E-1293/02

af Patricia McKenna (Verts/ALE) til Kommissionen

(7. maj 2002)

Om: Ufuldstændig gennemførelse af direktiv 97/11/EF i spansk lovgivning

I henhold til artikel 7, stk. 3, litra b), i direktiv 97/11/EF(1) om vurdering af projekters indvirkning på miljøet skal en medlemsstat, der gennemfører et bestemt projekt, inden der gives tilladelse hertil, sikre, at den berørte offentlighed samt de myndigheder, der berøres af det pågældende projekt, får mulighed for at udtale sig om de oplysninger, der er fremlagt for de kompetente myndigheder i den pågældende medlemsstat.

Spanien har den 10. maj 2001 gennemført dette direktiv i national lovgivning, nemlig i lov nr. 6/2001(2), selv om dette burde være sket inden den 14. marts 1999. Indholdet i ovennævnte artikel 7, stk. 3, litra b), er ikke medtaget i lov nr. 6/2001, og det må derfor antages, at artikel 13 i kongeligt dekret nr. 1131/1988(3) fortsat er i kraft.

I artikel 13, stk. 3, i dette dekret hedder det, at det administrative miljøorgan kan høre personer, organisationer og myndigheder, som kan forventes at blive berørt af et påtænkt projekt, om de indvirkninger, dette efter de pågældendes mening kan få på miljøet

Eksempelvis kan det nævnes, at denne artikel 13 blev bragt i anvendelse i forbindelse med evalueringen af indvirkningerne på miljøet som følge af udvidelsen af havnen i Castellón (Valencia) (den økologiske sammenslutning Colla Ecologista d'Almassora har indbragt en klage ved Kommissionen herom og ovenstående EP-medlem har stillet en anden forespørgsel om denne sag). I praksis sørgede generaldirektoratet for miljøkvalitet og -evaluering hverken for, at borgerne, de forskellige organisationer og organer eller sågar kommunalbestyrelsen i Almassora(4) fik mulighed for at udtale sig om havneudvidelsesprojektet, inden der blevet givet tilladelse hertil.

1. Er der efter Kommissionens opfattelse ikke tale om alvorlige mangler ved Spaniens gennemførelse af direktiv 97/11/EF i national lovgivning, for så vidt angår inddragelse af offentligheden?

2. Er artikel 13, stk. 3, i kongeligt dekret nr. 1131/1988 efter Kommissionens opfattelse forenelig med artikel 7, stk. 3, litra b), i direktiv 97/11/EF?

(1) EFT L 73 af 14.3.1997, s. 5.

(2) Boletín Oficial del Estado nr. 111 af 9. maj 2001.

(3) Boletín Oficial del Estado nr. 239 af 5. oktober 1988.

(4) Denne kommune ligger få kilometer fra havnen i Castellón og har traditionelt været mest berørt af havnen og de forskellige udvidelser heraf. Dette er et anerkendt faktum, som endog er medtaget i erklæringen om havneudvidelsens indvirkninger på miljøet (Boletín Oficial del Estado nr. 224 af 18. september 2001).

Svar afgivet på Kommissionens vegne af Margot Wallström

(27. juni 2002)

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) er blevet ændret ved Rådets direktiv 97/11/EF af 3. marts 1997(2).

Tidsfristen for transponering af direktiv 97/11/EF til national ret udløb den 14. marts 1999. Da Kommissionen ikke har modtaget de nationale gennemførelsesbestemmelser for direktiv 91/11/EF inden tidsfristens udløb, har den påbegyndt en overtrædelsesprocedure mod Spanien i henhold til artikel 226 i EF-traktaten, og den har i denne forbindelse anlagt sag om manglende gennemførelse for Domstolen(3).

Den spanske regering vedtog den 6. oktober kongeligt lovdekret 9/2000 (offentliggjort i den spanske statstidende den 7. oktober 2000) som skal transponere direktiv 97/11/EF i spansk lov. De spanske myndigheder har officielt meddelt Kommissionen denne tekst, som ændrer den spanske lov om vurdering af miljøindvirkning af 1986 (Real Decreto Legislativo 1302/1986 af 28. juni 1986). Kommissionen har i dette perspektiv og i overensstemmelse med gængs praksis efter de spanske myndigheders meddelelse af nationale transponeringsbestemmelser for direktiv 97/11/EF besluttet at frafalde sagen for Domstolen.

Hvad angår transponering af direktiv 97/11/EF må det tilføjes at førnævnte kongelige lovdekret 9/2000 senere er blevet drøftet som lovforslag af det spanske parlament, som den 8. maj 2001 vedtog lov 6/2001 om vurdering af miljøindvirkning, som ændrer lovgivningen af 1986 (offentliggjort i den spanske statstidende den 9. maj 2001). Denne nye lovgivning er officielt blevet meddelt Kommissionen af de spanske myndigehder.

Det må nævnes, at artikel 7 i det direktiv, det ærede parlamentsmedlem nævner, vedrører eventuelt grænseoverskridende virkninger af bestemte projekter i andre medlemsstater. Det ærede medlem henvises til artikel 6 i direktivet, som vedrører forpligtelse til at give andre berørte myndigheder og offentligheden mulighed for at udtale sig om sagen, før det pågældende projekt godkendes.

Den gældende spanske lovgivning om evaluering af miljøpåvirkning er kongeligt lovdekret 1302/1986, ændret ved lov 6/2001, som tidligere nævnt. Gennemførelsesforordningen er kongeligt dekret 1131/1988 af 20. september 1988, som anført af det ærede parlamentsmedlem.

Artikel 3 i kongeligt lovdekret 1302/1986 fastsætter forpligtelse til at forelægge en undersøgelse om det pågældende projekts miljøindvirkning til offentlig høring og at anmode om rapporter fra andre involverede institutioner.

Kongeligt dekret 1131/1988 indeholder de samme, men mere detaljerede, forpligtelser. Artikel 13 vedrører høringer af andre personer, institutioner og administrationer, som kan påvirkes af det pågældende projekt. Artikel 15 vedrører en høringsperiode for offentligheden, som skal følges i forbindelse med evalueringsproceduren.

Kommission kan i betragtning af dette ikke konkludere, at direktiv 97/11/EF ikke er blevet korrekt transponeret til spansk ret, hvad angår mulighed for offentlighedens deltagelse.

(1) EFT L 175 af 5.7.1985.

(2) EFT L 73 af 14.3.1997.

(3) Sag C-342/00.